བོད་མི་རིགས་ལ་གནའ་ནས་ཐུན་མོང་གི་སྐད་དང་བརྡ་སྤྲོད་ཀྱི་གཞུང་ལུགས་འཐུས་ཚང་ཞིག་ཡོད་པ་འདི་ནི་ང་ཚོའི་གཟི་བརྗིད་རེད།ཡིན་ཡང་།དུས་ཀྱི་འཕེལ་འགྱུར་དང་ཤེས་རིག་གསར་བ་དར་དྲགས་པའི་དབང་གིས་བོད་ཀྱི་སྐད་ཡིག་ལ་ངང་ངམ་ཤུགས་ཀྱིས་ཤན་ཤུགས་སྣ་ཚོགས་ཐེབས་བཞིན་ཡོད་ལ།ལྷག་པར་དུ་སྐད་ཡིག་གི་གྲུབ་ཆར་གྱུར་པའི་མིང་དང་ཐ་སྙད་གསར་བའི་རིགས་གཅིག་གྱུར་བྱས་མེད་པ་འདིས་བོད་སྤྱིའི་སྐད་བརྡར་ལྷད་ཞུགས་དང་ཞུགས་བཞིན་ཡོད་པ་དེས།སྲོལ་རྒྱུན་རིག་གནས་རྒྱུན་འཛིན་དང་གསར་དར་ཤེས་རིག་གོང་འཕེལ་དུ་གཏོང་བ་སོགས་ཕྱོགས་གང་ཅིའི་ཐད་ལ་གནོད་སྐྱོན་ཆེན་པོ་བཟོ་བཞིན་ཡོད།མིག་སྔར་དགོས་གལ་ཆེས་ཆེ་ཤོས་ནི་བོད་ཀྱི་སྤྱི་སྐད་འཕེལ་རྒྱས་སུ་གཏོང་དགོས་པ་དེ་ཡིན།སྤྱི་སྐད་འཕེལ་རྒྱས་སུ་གཏོང་བའི་འགག་རྩ་ནི་ཐ་སྙད་གསར་བའི་རིགས་གཅིག་གྱུར་བྱ་རྒྱུ་དེ་ཡིན།